**Când ne vom întâlni din întâmplare**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ne vom întâlni din întâmplare

știm bine, vom fi sobri amândoi.

O să vorbim de lucruri oarecare

sau despre vreme, criză și război.

O să te-ascult un timp surâzătoare;

vei fi perfect, prudent și diplomat.

Putem vorbi de lună și de soare.

De noi să ne prefacem c-am uitat.

Ai întrebări dar lasă-le să tacă.

Am întrebări dar nu ne vom juca.

Purtăm cu eleganță măști. Ce dacă,

închisă,-o fiară-n noi va zgâria.